題廣昌縣平西臺
作者：蔡柟
朝代：宋

paragraphs: 層臺跨青空，溪水出其側。
千峰競神秀，萬里無限隔。
王侯賢令尹，心匠巧經畫。
平生不凡處，眼高四海窄。
坐令荆棘場，化作山川國。
登臨有勝集，而我非佳客。
聽候妙談兵，四座皆辟易。
冰霜繞牙齒，韜略貫胸臆。
迺知杜元凱，不特有傳癖。
風塵猶澒洞，早試平戎策。
當沉峴山銘，更效燕然勒。